
AVIZ

asupra proiectului de Lege privind aprobarea Ordonanţei de urgenţă a Guvernului nr.147/2005 pentru modificarea Ordonanţei Guvernului nr.44/2005 privind unele măsuri pentru construirea şi/sau reabilitarea caselor de locuit din zonele afectate de inundaţiile produse în anul 2005



În conformitate cu prevederile Regulamentului Camerei Deputaţilor, modificat şi completat prin Hotărârea Camerei Deputaţilor nr.34/2005, Comisia pentru industrii şi servicii a fost sesizată, cu nr.P.L.X 668 din 21 decembrie 2005, pentru aviz la Comisia pentru administraţie publică, amenajarea teritoriului şi echilibru ecologic, cu proiectul de Lege privind aprobarea Ordonanţei de urgenţă a Guvernului nr.147/2005 pentru modificarea Ordonanţei Guvernului nr.44/2005 privind unele măsuri pentru construirea şi/sau reabilitarea caselor de locuit din zonele afectate de inundaţiile produse în anul 2005.



Ordonanţa de urgenţă nr.147/2005 a fost emisă pentru a da posibilitate ca din sumele alocate pentru refacerea locuinţelor afectate de inundaţii să poată fi achiziţionate atât materiale de construcţii cât şi alte produse necesare pentru această activitate.



Ordonanţa de urgenţă a fost avizată favorabil de Consiliul Legislativ, cu nr.1561 din 3 noiembrie 2005.



Proiectul de lege pentru aprobarea ordonanţei de urgenţă a fost adoptat de Senat, în şedinţa din 15 decembrie 2005.



Examinarea proiectului de lege a avut loc în şedinţa comisiei din data de 2 februarie 2006.



În urma dezbaterilor, membrii comisiei au hotărât să avizeze favorabil proiectul de lege în forma adoptată de Senat.



Prin obiectul de reglementare şi conţinutul său, proiectul de lege face parte din categoria legilor ordinare.



Potrivit prevederilor Constituţiei României, republicată, Camera decizională pentru acest proiect de lege este Camera Deputaţilor.

                     PREŞEDINTE,                                                SECRETAR,
                  Dan Ioan Popescu                                              Aurelia Vasile
Expert,

Daniel Bădina

